KOMMISSIONENS BESLUTNING af 29. januar 1999 om anden ændring af beslutning 94/381/EF om bestemte beskyttelsesforanstaltninger med hensyn til bovin spongiform encephalopati og opfodring af protein af pattedyr (meddelt under nummer K(1999) 198) (EØS-relevant tekst) (1999/129/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked (1), senest ændret ved direktiv 92/118/EØF (2), særlig artikel 10, stk. 4, og

ud fra følgende betragtninger:

Ved Kommissionens beslutning 94/381/EF (3) om bestemte beskyttelsesforanstaltninger med hensyn til bovin spongiform encephalopati og opfodring af protein af pattedyr, ændret ved beslutning 95/60/EF (4), forbydes fodring af drøvtyggere med protein fra alle pattedyrarter; visse animalske produkter og biprodukter kan undtages fra dette forbud;

Den Videnskabelige Styringskomité vedtog en rapport og en videnskabelig udtalelse om risikofriheden ved hydrolyserede proteiner fra kvæghuder den 22. og 23. oktober 1998; i denne udtalelse behandles spørgsmålet om, hvordan tilbagesporingen af materiale og/eller materialtype og/eller produktionsprocessen kan tilrettelægges, for at hydrolyserede proteiner fra kvæghuder til foderbrug kan betragtes som fri for BSE-infektivitet; i den ovennævnte udtalelse anbefaler Den Videnskabelige Styringskomité kraftigt, at producenterne af hydrolyserede proteiner indfører og overholder HACCP-procedurerne (risikoanalyse og kritiske kontrolpunkter);

Kommissionen har vedtaget beslutning 97/534/EF (5), senest ændret ved Rådets beslutning 98/745/EF (6), om forbud mod anvendelse af risikomateriale med hensyn til overførbare spongiforme encephalopatier;

Kommissionen har vedtaget beslutning 98/272/EF (7) om epidemiologisk overvågning for overførbare spongiforme encephalopatier og om ændring af beslutning 94/474/EF; i denne beslutning fastsættes de foranstaltninger, der skal anvendes på dyr, der mistænkes for at have en overførbar spongiform encephalopati (TSE);

vedtagelsen af dette forslag foregriber ikke vedtagelsen af bestemmelser for tilrettelæggelsen af forebyggelse og bekæmpelse af overførbare spongiforme encephalopatier;

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

I artikel 1 i beslutning 94/381/EF foretages følgende ændringer:

Stk. 3, tredje led, affattes således:

»- hydrolyserede proteiner med en molekylevægt på under 10 000 dalton, som er

i) fremstillet af huder og skind fra dyr, der er slagtet på et slagteri og af en embedsdyrlæge er blevet undersøgt før slagtning i henhold til kapitel VI i bilag I til direktiv 64/433/EØF og på grundlag af denne undersøgelse er erklæret egnet til slagtning efter nævnte direktiv

og

ii) fremstillet ved en produktionsproces, der omfatter de relevante foranstaltninger til at reducere kontaminationen af huder og skind mest muligt, behandling af huder og skind ved saltning, kalkning og intensiv skylning efterfulgt af udsættelse af materialet for en pH-værdi på>11 i>3 timer ved en temperatur på >80 °C efterfulgt af varmebehandling ved >140 °C i 30 minutter ved >3,6 bar eller en tilsvarende produktionsproces, som er godkendt af Kommissionen efter høring af den relevante videnskabelige komité

og

iii) kommer fra virksomheder, som gennemfører et egenkontrolprogram (HACCP).«

Artikel 2

Medlemsstaterne vedtager de nødvendige foranstaltninger for at efterkomme denne beslutning. De underretter straks Kommissionen herom.

Artikel 3

Denne beslutning er rettet til medlemsstaterne.

Udfærdiget i Bruxelles, den 29. januar 1999.

På Kommissionens vegne

Franz FISCHLER

Medlem af Kommissionen

(1) EFT L 224 af 18. 8. 1990, s. 29.

(2) EFT L 62 af 15. 3. 1993, s. 49.

(3) EFT L 172 af 7. 7. 1994, s. 23.

(4) EFT L 55 af 11. 3. 1995, s. 43.

(5) EFT L 216 af 8. 8. 1997, s. 95.

(6) EFT L 358 af 31. 12. 1998, s. 113.

(7) EFT L 122 af 24. 4. 1998, s. 59.